ฮือฮา พบทวดวัย 111 ปี ร่วมงานบุญสารทเดือนสิบวัดดังใน อ.ปากพนัง
ฮือฮางานบุญสารทเดือนสิบ ที่วัดหงส์แก้ว อ.ปากพนัง พบคุณทวดวัย 111 ปี สุขภาพแข็งแรง ความจำดีเยี่ยม มาร่วมงานพร้อมลูกหลาน ทั้งโชว์พละกำลังลุก นั่ง และเผยเคล็ดลับการใช้ชีวิต อย่ายึดติด ตั้งสติให้มั่น วางปัญหาลง ทานแต่กล้วย ผักสด น้ำพริก พร้อมเผยอยู่มา 5 รัชกาล และอยากอยู่ไปให้นานอีก,เมื่อวันที่ 12 ต.ค.58 ที่วัดหงส์แก้ว อ.ปากพนัง จ.นครศรีธรรมราช ได้มีการจัดงานประเพณีบุญสารทเดือนสิบ ประจำปี 2558 มีชาวบ้านในพื้นที่ รวมทั้งบุตรหลานที่ไปทำงานต่างประเทศ ในกรุงเทพมหานคร และจังหวัดอื่นๆ นอกพื้นที่ เดินทางเข้ามาร่วมทำบุญเป็นจำนวนมาก โดยมีนายพิชัย บุณยเกียรติ อดีตนายกองค์การบริหารส่วนจังหวัดนครศรีธรรมราช ได้รับเชิญให้เป็นประธานในงานและเป็นประธานในพิธี ในขณะที่ประธานในพิธีกำลังกล่าวอวยพรให้บรรดาพุทธศาสนิกชน ในศาลาการเปรียญและที่มาร่วมทำบุญ มีความสุข ความเจริญ ขอให้อายุยืนนับร้อยปี ปรากฏว่าได้มีคนตะโกนขึ้นว่า ไม่ต้องห่วง อำเภอนี้มีคนอายุเกิน 100 ปี นั่งอยู่ในศาลานี้แล้ว ทำเอาประธานในพิธีถึงกับหยุดกึก ด้วยความแปลกใจ ,ก่อนสอบถามผ่านเครื่องขยายเสียงถึงคนอายุยืนดังกล่าว พบว่าคนที่ได้รับทราบว่าอายุยืนเกินร้อยปี นั่งอยู่ในงานบุญด้วย ทราบชื่อคือ คุณทวดเหลื่อม หรือนางเหลื่อม อินนุพัฒน์ อายุ 111 ปี อยู่บ้านเลขที่ 42 หมู่ที่ 2 ต.บางตะพง ห่างจากวัดแห่งนี้ประมาณ 300 เมตร ซึ่งเมื่อประธานในพิธี เห็นหน้าคุณทวด ถึงกับอุทานว่า โอ้พระเจ้าผมไม่อยากจะเชื่อเลยว่า ท่านอายุเกิน 100 ปี ท่านยังสดใส แจ่มใส ผมคะเนอายุให้มากก็ไม่น่าจะเกิน 65 หรือ 70 ปี เท่านั้น,ทำให้ชาวบ้านที่มาร่วมงานบุญ พากันส่งเสียงฮือกันขรม และต่างพากันยืนยันว่าคุณทวด อายุมากกว่า 100 ปี โดยหลานสาวคนหนึ่งของคุณทวดเหลื่อม ได้นำภาพถ่ายบัตรประจำตัวประชาชนของคุณทวดออกมายืนยัน พบว่าคุณทวดเกิดในปีพุทธศักราช 2447 จริงๆ อายุปัจจุบันคือ 111 ปี ซึ่งจากเหตุการณ์ดังกล่าว ทำให้งานบุญในศาลาการเปรียญเกิดความครึกครื้นตื่นเต้นเป็นอย่างยิ่ง นายพิชัย บุณยเกียรติ อดีตนายก อบจ.ประธานในงาน ได้เปลี่ยนหน้าที่จากประธานในงาน มาเป็นพิธีกรสัมภาษณ์คุณทวดหญิงรายนี้ ท่ามกลางเสียงฮือฮาของญาติๆ ของคุณทวด และชาวบ้านที่มาร่วมทำบุญ ซึ่งคุณทวดเหลื่อม สามารถตอบคำถามได้อย่างฉะฉานชัดถ้อยชัดคำเผยว่า มีสามีชื่อนายถิ่น อินนุพัฒน์ หลังแต่งงานอยู่กินกันได้ประกอบอาชีพทำนา และไร่นาสวนผสม แต่สามีเสียชีวิตไปเมื่อ 40 ปีมาแล้ว มีบุตรชาย-หญิงจำนวน 8 คน ซึ่งยังมีชีวิตอยู่ครบทุกคน,อดีตนายก อบจ.นครศรีธรรมราช พิธีกรจำเป็น ได้ขอให้คุณทวดโชว์สภาพร่างกาย เดิน นั่ง ลุก และพูดกับชาวบ้านญาติมิตร พบว่าสภาพร่างกายคุณทวดเหลื่อมยังมีความแข็งแรงดีทุกประการ ยังลุกนั่งเดินไปมาได้คล่องแคล่ว โดยไม่ต้องมีคนช่วยพยุง,นายพิชัย ได้สัมภาษณ์คุณทวดถึงเหตุที่ทำให้อายุยืนมากขนาดนี้ คุณทวดได้เผยเคล็ดลับในการใช้ชีวิตให้มีอายุยืนว่า เกิดเป็นคนอย่าไปยึดติด จิตหรือจิตใจสำคัญที่สุด หากชีวิตพบปัญหาให้ตั้งสติให้มั่น แล้ววางปัญหาลง อย่าเอามาแบกหรือมาใส่สมองให้หนัก ถึงเวลาแล้วจึงแก้ปัญหา ทุกคนทุกชีวิตล้วนพบและมีปัญหาด้วยกันทั้งนั้น ปัญหามีไว้ให้แก้ ไม่ได้มีไว้ให้แบกหรือให้คนอื่นมาช่วยหาม แก้ได้แล้วก็จะหมดเรื่องที่อาจจะต้องวิตก หรือกังวล เมื่อเสร็จจากปัญหาต้องยิ้มให้ได้ หัวเราะกับลูก กับหลาน กับเพื่อนบ้านให้ได้,อาหารที่กินคือ กล้วยน้ำว้า เพราะไม่ต้องซื้อ เป็นกล้วยที่มีอยู่แทบทุกบ้านในย่านนี้ ข้าวกับน้ำพริก ผัก โดยเฉพาะยอดผักต่างๆ ทั้งผักสดและนำมาลวกจิ้ม และกินปลาบ้าง ไม่ทานเนื้อสัตว์อื่นๆ โดยเฉพาะเนื้อวัว เนื้อหมู เนื้อไก่ ไม่ทานเลย ลูกๆ เกือบทุกคน ก็ชอบกินผักเหมือนกัน และทำจิตใจให้แจ่มใสร่าเริงตลอดเวลา คุณทวดกล่าว,เมื่อถามว่าสิ่งที่ต้องการมากที่สุดในชีวิตคืออะไร คุณทวดบอกว่าอยากมีชีวิตอยู่ต่อไปให้นานๆ ที่สุด และยกมือไหว้ท่วมหัว กล่าวว่าอยากให้ในหลวงทรงมีพระชนมพรรษายิ่งยืนนาน โดยกล่าวว่าเมื่อเกิดมาและจำความได้ มีพระเจ้าแผ่นดินคือรัชกาลที่ 5 พระเจ้าแผ่นดินทุกพระองค์ล้วนเป็นคนดีที่สุด เมื่อถามถึงจำนวนลูกหลานในปัจจุบันนี้ คุณทวด กล่าวว่า มีลูกทั้งหมด 8 คน มีหลาน 28 คน เหลน 43 คน และลื่อ 5 คน โดยคุณทวดกล่าวอย่างประชดประชันว่า ไอ้คนสมัยใหม่ มันไม่ค่อยอยากมีลูกมาก มันคุมกำเนิดกันหมด ทำให้ลื่อมีน้อยเหลือเกิน เจ้าประคุณเอ๋ย สร้างความฮือฮา และเรียกเสียงหัวเราะจากผู้คนในวัดอย่างครื้นเครง.
ฮือฮางานบุญสารทเดือนสิบ ที่วัดหงส์แก้ว อ.ปากพนัง พบคุณทวดวัย 111ปี สุขภาพแข็งแรง ความจำดีเยี่ยม มาร่วมงานพร้อมลูกหลาน ทั้งโชว์พละกำลังลุก นั่ง และเผยเคล็ดลับการใช้ชีวิต อย่ายึดติด ตั้งสติให้มั่น วางปัญหาลง ทานแต่กล้วย ผักสด 
ทวดอายุ111ปี,คนแก่อายุยืน,คนอายุยืน,งานประเพณีบุญสารทเดือนสิบ,พิชัย บุณยเกียรติ,อดีตนายกองค์การบริหารส่วนจังหวัดนครศรีธรรมราช,ข่าว,ไทยรัฐออนไลน์,ข่าวทั่วไทย